גלקסיה M101
השדה האולטרה-עמוק של האבל, מכיל אלפי גלקסיות בשלל צבעים וצורות
**גָּלַקְסִיָּה** (מיוונית: **γαλαξίας**) היא אוסף כוכבים שכוח הכבידה קושר אותם יחד, והם סובבים כולם יחדיו סביב מרכז הגלקסיה. גלקסיות שכנות מרכיבות קבוצות גלקסיות וצבירי גלקסיות ואלו מרכיבים צבירי-על שמכילים הרבה קבוצות וצבירים. מרבית הגלקסיות ניתנות לסיווג נוח לאוסף מוגבל של מבנים קלים לזיהוי. רוב הגלקסיות מוקפות בהילה של צבירים כדוריים.

ביקום קיימות מאות מיליארדי גלקסיות. טלסקופים מודרניים מאתרים כמאתיים מיליארד, ועם שיפור הטכנולוגיה מתגלות גלקסיות נוספות.

הרוב המכריע של הכוכבים נוצר בגלקסיות. גודלן של גלקסיות נע בין גלקסיות ננסיות, המכילות כעשרה מיליון כוכבים, ועד גלקסיות ענק, המכילות כמאה טריליון (1014) כוכבים. מספר הכוכבים בגלקסיה ממוצעת נמנה בעשרות מיליארדים. בגלקסיית שביל החלב, שבה שוכנת מערכת השמש שלנו, יש בין 200 ל-400 מיליארד כוכבים.

גלקסיות שאינן כבולות כבידתית זו לזו במסגרת קבוצות או צבירים מצייתות להתמתחות המרחב הכלל-יקומית ומתרחקות זו מזו. תופעה זו נחזתה על ידי הוגי תאוריית המפץ הגדול ואושרה בתצפיות רבות שערך האסטרונום אדווין האבל בשנת 1930.
ההערכות האחרונות של מספר הגלקסיות ביקום הנצפה נע בין 200 מיליארד ל -2 טריליון או יותר.

גם ללא טלסקופ ניתן לראות, ממקום חשוך מאוד, שתי גלקסיות: גלקסיית אנדרומדה וגלקסיית המשולש. שתיהן נראות ככתם חיוור מאוד שצורתו מאורכת קמעה.

היסטוריה
--------

בשלהי המאה ה-18 יזם האסטרונום הבריטי ויליאם הרשל סקר שמים מקיף, אותו ביצע בטלסקופים שבנה במו ידיו. במסגרת הסקר בנה הרשל הערכה גסה של המבנה התלת-ממדי בו פזורים הכוכבים. הוא הופתע לגלות שכוכבי השמיים אינם מפוזרים באופן אחיד, אלא ערוכים במעין דיסקה שמרכזה נפוח, ומישור הדיסקה הוא שביל החלב - חגורה רחבה הנראית בעין בלתי מזוינת כענן זרחני בשמי הלילה.

אחרי שהרשל פרסם את תוצאותיו טבע הפילוסוף עמנואל קאנט את המונח גלקסיה, אותו גזר מהמילה היוונית לחלב, רפרנט לשביל החלב. קאנט שיער שקיימות גלקסיות רבות, בניגוד להרשל שסבר ששביל החלב הוא הגלקסיה היחידה ביקום, ולמעשה היא היקום כולו. מחלוקת זו שיסעה את עולם האסטרונומיה למשך יותר ממאה שנה, הרבה אחרי שקאנט והרשל הלכו לעולמם.

עם שיפור הטלסקופים החלו האסטרונומים לקטלג ערפיליות, שהן גרמי שמים חיוורים. חלק מהערפיליות היו ללא מבנה מוגדר, אך אחרות נראו כדיסקה שמרכזה נפוח, בדומה למבנה שביל החלב. כחצי מאלה היו בעלות מבנה ספירלי - שני לוליינים או יותר שיצאו מהמרכז, חיוורים ממנו. תומכי מחנה קאנט טענו שאלו אינן ערפיליות כלל, אלא גלקסיות אחרות, הנמצאות מחוץ לגלקסיית שביל החלב. מצדדיו של הרשל ענו שדמיון במבנה אינו מחייב זהות בממדים, וגרסו שאפשר שאלו מערכות שמש בשלב מוקדם של יצירתן. במקביל הצליחו למדוד מרחקים לכוכבים קרובים, אך ללא שיטה למדידת המרחק ל"ערפיליות" דמויות הדיסקה לא ניתן היה ליישב את המחלוקת.

ב-1920 נערך ויכוח פומבי המכונה הוויכוח הגדול בין האסטרונומים הרלו שפלי והבר קרטיס לגבי מבנה היקום. שפלי טען כי היקום אינו גדול בהרבה משביל החלב ואילו קרטיס חשב ששביל החלב הוא רק גלקסיה אחת מני רבות. הוויכוח הוכרע רק לאחר מספר שנים כאשר אדווין האבל מדד את המרחק לגלקסיית אנדרומדה ומצא שהיא נמצאת בוודאות מחוץ לשביל החלב. האבל היה אסטרונום צעיר ומוכשר, וחשוב מכל, דקדקן באופן אובססיבי. הוא זיהה קפאיד באחת ה"ערפיליות", והסתייע בתוצאות מחקריה של הנרייטה ליוויט לחישוב המרחק לקפאיד זה. החשבון הניב תוצאה בת מאות אלפי שנות אור - בשני סדרי גודל מעל כל מרחק כוכבי שחושב קודם לכן.

בשנת 2023 נחשפה בעזרת טלסקופ החלל וב הגלקסיה הקדומה ביקום, הגלקסיה נחשפה על ידי פרופ' סטיבן פינקלשטיין מאוניברסיטת אוסטין, טקסס, והחוקר הראשי בפרויקט Cosmic Evolution Early Release Science Survey (או בקיצור: CEERS) של טלסקופ החלל וב.

היווצרות גלקסיות
----------------

האופן בו נוצרות גלקסיות עדיין אינו ברור די הצורך. המודלים הממוחשבים של המאה ה־20, המניחים צבירה של גז היולי בשל פעולת הכבידה בין חלקיקי הגז, מנבאים יקום בו גלקסיות אליפטיות מהוות כ 90% מכלל הגלקסיות, בעוד שבפועל חוזים בחלוקה שווה כמעט של לולייניות מול אליפטיות.

במאה ה-21 שתי תגליות חדשות פסלו את המודלים הישנים. ברוב הגלקסיות הגדולות התגלה חור שחור על-מסיבי במרכזן, ונראה סביר יותר ויותר שזהו מאפיין של כל הגלקסיות הגדולות, בעלות המבנה הסדור. בנוסף תצפיות מהשנים האחרונות מעלות שכל גלקסיה מוקפת בהילה של חומר אפל. אין ספק ששני גורמים אלה הם בעלי השפעה מכרעת על היווצרות גלקסיות. בניית מודלים חדשים, שמתבססים על תגליות אלו, עדיין בשלבי פיתוח.

סוגי גלקסיות
------------

מספרן של הגלקסיות ביקום הנראה נאמד בסדר גודל של מאות מיליארדים.
נוהגים לחלק את הגלקסיות לסוגים על פי צורתן החיצונית (ראו גם: סיווג מורפולוגי של גלקסיות):

### גלקסיות לולייניות (ספירליות)

 ערך מורחב – **גלקסיה ספירלית**  

גלקסיה לוליינית
לגלקסיות אלו יש מבנה לולייני, כשמהן יוצאות זרועות מפותלות. גלקסיה לוליינית דומה בצורתה החיצונית לגלקסיה שלנו, שביל החלב.

גלקסיות לולייניות מכילות כמות ניכרת של גז (בעיקר מימן מולקולרי) ואבק, ומתחוללת בהן יצירה של כוכבים חדשים. תהליך היצירה אינו מפוזר באקראי, אלא מתחולל לאורך חזיתות של גלי הלם. בחזיתות אלו רבים הכוכבים הצעירים, שחלק ניכר מהם מהוים ענקים כחולים בוהקים מאוד. חזיתות בוהקות אלו הן הזרועות הלולייניות.

### גלקסיות אליפטיות

 ערך מורחב – **גלקסיה אליפטית**  

גלקסיות אליפטיות צורתן פחות או יותר סימטרית בצורת אליפסה. הן מכילות כמויות זעומות של גז ואבק, ולא מתחוללת בהן יצירת כוכבים. פועל יוצא מכך שכוכבי הגלקסיות האליפטיות זקנים, ומאופיינים בצבע הקרוב לקצה האדום של הספקטרום.

הגלקסיה האליפטית "ESO 325-G004"
### גלקסיות לא-סדורות

 ערך מורחב – **גלקסיה לא-סדורה**  

לגלקסיות לא-סדורות אין צורה מוגדרת. על סמך כמה דוגמאות מאוחרות, נראה שבמקור היו אלה גלקסיות בעלות מבנה סדור, ועקב אינטראקציות עם גלקסיות גדולות מהן צורתן התעוותה והמבנה הסדור התפרק.

ענן מגלן הגדול, לוויין של גלקסיית שביל החלב
### גלקסיית עדשה

 ערך מורחב – **גלקסיית עדשה**  

מכילות מרכז בהיר המוקף במבנה דמוי עדשה, אך להבדיל מהגלקסיות הספירליות, אין להן זרועות וכמות הכוכבים החדשים הנוצרים בהם היא מועטה.

גלקסיית העדשה NGC-586
### גלקסיות טבעת

 ערך מורחב – **גלקסיית טבעת**  

נקראות כך בשל צורתן המזכירה צורת טבעת. כיום מאמינים שגלקסיות טבעת נוצרות כאשר גלקסיה קטנה עוברת דרך מרכזה של גלקסיה גדולה. מכיוון שרוב הגלקסיה מכילה מרחב ריק, ה"התנגשות" גורמת רק לעיתים נדירות להתנגשויות ממשיות בין כוכבים.

גלקסיית הטבעת "אובייקט הוג"
### גלקסיות ננסיות

 ערך מורחב – **גלקסיה ננסית**  

נקראות כך בגלל ממדיהן הקטנים יחסית לגלקסיה ממוצעת. לגלקסיות ננסיות אין מבנה סדור, והן מהוות שלב ביניים בין הגלקסיות הגדולות, בעלות המבנה הסדור, לערפיליות פליטה בהן נוצרים כוכבים.

הגלקסיה הננסית NGC 1705 שנמצאת במרחק 17 מיליון שנות אור מכדור הארץ
### גלקסיות אפלות

 ערך מורחב – **גלקסיה אפלה**  

גלקסיה אפלה היא עצם היפותטי בגודל של גלקסיה, המכיל מעט מאוד, אם בכלל, כוכבים, ומשום כך הוא אפל. גלקסיה אפלה מוחזקת ביחד על ידי חומר אפל וייתכן שגם גז ואבק. אף על פי שיש כמה מועמדים לגלקסיה מסוג זה, עדיין לא אושש קיומה בשום דרך מקובלת.

רשימת גלקסיות
-------------

| שם | גודל בשנות אור (הקוטר) | מרחק (בשנות אור) |
| --- | --- | --- |
| שביל החלב | 100,000 | 26,000 |
| גלקסיית אנדרומדה | 220,000 | 2,540,000 |
| גלקסיית המשולש | 60,000 | 2,810,000 |
| גלקסיית הסומבררו | 76,200 | 30,000,000 |
| גלקסיית גלגל הרוח | 175,000 | 21,000,000 |
| M87 | 130,000 | 55,000,000 |
| M74 | 95,000 | 30,000,000 |
| M61 | 100,000 | 53,000,000 |
| גלקסיית המערבולת | 76,000 | 23,000,000 |
| M32 | 8,000 | 2,490,000 |
| M58 | 110,000 | 63,300,000 |
| גלקסיית העין השחורה | 55,000 | 19,000,000 |
| גלקסיית החמניה | 92,220 | 25,200,000 |
| גלקסיית גלגל הרוח הדרומית | 55,000 | 15,000,000 |
| M88 | 125,000 | 60,000,000 |
| M90 | 152,000 | 55,000,000 |
| גלקסיית הסיגר | 37,500 | 11,500,000 |
| M81 | 90,000 | 11,800,000 |
| NGC 4945 | 72,730 | 12,500,000 |
| NGC 4535 | 106,410 | 51,500,000 |
| NGC 4689 | 66,950 | 53,500,000 |
| NGC 4461 | 47,790 | 46,900,000 |
| NGC 4526 | 99,490 | 47,500,000 |
| NGC 4214 | 24,010 | 9,700,000 |
| NGC 300 | 40,460 | 6,350,000 |
| NGC 4395 | 52,920 | 13,800,000 |
| NGC 4388 | 82,850 | 58,800,000 |
| NGC 4567-8 | 114,430 | 54,900,000 |
| NGC 3384 | 58,510 | 36,600,000 |
| NGC 4293 | 76,850 | 47,200,000 |
| NGC 586 | 47,500 | 76,030,000 |
| אובייקט הוג | 121,000 | 612,800,000 |
| NGC 247 | 66,440 | 10,700,000 |
| NGC 4698 | 72,450 | 62,300,000 |
| קנטאור A | 80,000 | 11,000,000 |
| NGC 383 | 150,000 | 209,000,000 |
| אלקיונאוס | 242,700 | 3,500,000,000 |
| IC 10 | 6,020 | 2,590,000 |
| IC 1101 | 1,600,000 | 1,154,600,000 |
| IC 1011 | 91,000 | 380,700,000 |
| NGC 262 | 1,050,550 | 210,000,000 |
| מאלין 1 | 111,250 | 1,190,000,000 |
| NeVe 1 | 331,800 | 411,200,000 |
| NGC 1399 | 412,300 | 66,000,000 |
| UGC 2885 | 463,000 | 232,000,000 |
| 3C 348 | 459,800 | 2,100,000,000 |
| A2261-BCG | 544,600 | 3,000,000,000 |
| גלקסיית הראשן | 558,400 | 420,000,000 |
| ESO 444-46 | 402,200 | 640,000,000 |
| גלקסיית ברנרד | 6,750 | 1,500,000 |
| NGC 6872 | 522,000 | 212,000,000 |
| גלקסיות אנטנה | 500,000 | 45,000,000 |
| NGC 623 | 804,000 | 395,100,000 |
| NGC 625 | 20,640 | 12,200,000 |
| IC 342 | 86,200 | 9,900,000 |
| IC 1613 | 11,590 | 2,460,000 |
| IC 5152 | 6,850 | 5,500,000 |
| IC 2574 | 43,800 | 11,400,000 |
| IC 4182 | 23,970 | 13,700,000 |
| ESO 306-17 | 1,070,000 | 517,300,000 |
| ESO 383-G 076 | 1,760,000 | 654,200,000 |
| NGC 4216 | 124,390 | 52,800,000 |
| M110 | 17,000 | 2,690,000 |
| NGC 1569 | 5,000 | 10,960,000 |
| גלקסיית הפסל | 83,000 | 10,400,000 |
| הגלקסיה הננסית כלבי ציד I | 3,680 | 710,000 |
| הגלקסיה הננסית כלבי ציד II | 480 | 520,000 |
| הגלקסיה הננסית עוף החול | 1,920 | 1,350,000 |
| הגלקסיה הננסית משאבה | 2,560 | 4,400,000 |
| גלקסיית המחוגה | 30,000 | 13,000,000 |
| M77 | 170,000 | 47,000,000 |
| גלקסיית ביצה מטוגנת | 23,000 | 72,400,000 |
| NGC 1300 | 110,000 | 61,300,000 |
| ESO 325-G004 | 545,170 | 654,900,000 |
| ענן מגלן הגדול | 14,000 | 157,000 |
| ענן מגלן הקטן | 7,000 | 197,000 |
| הגלקסיה הננסית דרקון | 2,680 | 260,000 |
| הגלקסיה הננסית הדובה הגדולה I | 2,100 | 316,000 |
| KUG 1234+204 | 171,000 | 408,700,000 |
| הגלקסיה האליפסואידית הננסית פגסוס | 2,960 | 2,550,000 |
| BCG של שביל הכדורי הפניקס | 1,436,100 | 8,610,000,000 |
| ESO 270-17 | 63,160 | 14,400,000 |
| M106 | 130,000 | 24,000,000 |
| M105 | 55,000 | 35,000,000 |
| EGS-zs8-1 | 15,000 | 13,100,000,000 |
| MACS1149-JD1 | 3,000 | 13,280,000,000 |
| GN-z11 | 4,000 | 13,400,000,000 |
| 3C 295 | 2,000,000 | 4,600,000,000 |
| HD1 | 100,000~ | 13,441,800,000 |
| GLASS-z12 | 3,000 | 13,600,000,000 |
| JADES-GS-z13-0 | ???? | 13,400,000,000 |
| F200DB-045 | ???? | 13,725,000,000 |

ראו גם
------

* בליעת גלקסיות

לקריאה נוספת
------------

|  |  |
| --- | --- |
|  | **ספר: גלקסיות** |
| אוסף של ערכים בנושא הזמינים להורדה כקובץ אחד. |

* Bradley W.Carroll and Dale A.Ostlie, **An Introduction to Modern Astrophysics**, 2nd edition, Addison-Wesley, 2007. ISBN 0805304029.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **גלקסיה** |
| ויקישיתוף תמונות ומדיה בוויקישיתוף: **גלקסיות** |

| עיינו גם בפורטל: |
| --- |
|  | **פורטל מדעי החלל** |

* גלקסיות, דף שער בספרייה הלאומית
* גלקסיה, באתר אנציקלופדיה בריטניקה (באנגלית)
* אשכול גלקסיות, באתר "הידען"
* גלקסיה, באתר סוכנות החלל הישראלית
* אבני דרך, עשר התגליות הגדולות בפיזיקה ובאסטרונומיה, באתר ifeel
* הרצאות וידאו על גלקסיות
* יוניברס טודיי, ‏מדענים צפו בגלקסיות מתנגשות בעת שהיקום היה במחצית מגילו הנוכחי, באתר "הידען", 31 באוגוסט 2014
* קטע קול פרק בפודקאסט ״מינהר הזמן״ בנושא ״האיש שגילה את היקום״ באתר ״כאן״
* עודד כרמלי, מחקר: כל הגלקסיות ביקום משלימות סיבוב מדי מיליארד שנה, באתר סוכנות החלל הישראלית, 18 במרץ 2018
* אתר למנויים בלבד רויטרס, הגלקסיה הרחוקה ביותר שהתגלתה מספקת רמזים לתחילת היקום, באתר הארץ, 12 באפריל 2022

הערות שוליים
------------

1. ↑  ישנן הערכות שמדובר במאות מיליארדים של כוכבים, ראו כאן למשל אבי בליזובסקי, כמה גלקסיות יש ביקום?, באתר הידען, ‏2009-08-03
2. ↑  THE EVOLUTION OF GALAXY NUMBER DENSITY AT z < 8 AND ITS IMPLICATIONS
3. ↑  Two Trillion Galaxies, at the Very Least
4. ↑  רשמית: הגוש האדום הזה הוא הגלקסיה הרחוקה והעתיקה ביקום (בינתיים), באתר סוכנות החלל הישראלית, 17 באוגוסט 2023

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007555549005171
* BnF: cb11941212g (data)
* GND: 4057375-8
* LCCN: sh85052763
* NDL: 00562458
* NKC: ph120460

 |